LV Eiropas Savienības Oficiālais Vēstnesis C 304/9

Paziņojums par termiņa beigu pārskatīšanas sākšanu attiecībā uz antidempinga pasākumiem, kurus piemēro konkrēta Indijas, Indonēzijas, Korejas Republikas, Malaizijas, Taivānas un Taizemes izcelsmes polietilēntereftalāta importam, un par daļēja starpposma pārskatīšanas sākšanu attiecībā uz antidempinga pasākumiem, kurus piemēro konkrēta Korejas Republikas un Taivānas izcelsmes polietilēntereftalāta importam

(2005/C 304/04)

Pēc tam, kad tika publicēts paziņojums par konkrēta Indijas, Indonēzijas, Korejas Republikas, Malaizijas, Taivānas un Taizemes (“attiecīgās valstis”) izcelsmes polietilēntereftalāta importam noteikto spēkā esošo antidempinga pasākumu gaidāmajām termiņa beigām (1), Komisija saņēma pieprasījumu sākt pārskatīšanu atbilstoši 11. panta 2. un 3. punktam Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 461/2004 (3).

1. Pieprasījums sākt pārskatīšanu

Pieprasījumu 2005. gada 30. augustā iesniedza PlasticsEurope Polietilēntereftalāta komiteja (PET) (“pieprasījuma iesniedzējs”) to ražotāju vairākuma vārdā, kuru produkcija veido nozīmīgu daļu, šajā gadījumā — vairāk nekā 90 % no konkrēta polietilēntereftalāta kopējās ražošanas Kopienā.

2. Ražojums

Pārskatīšana attiecas uz polietilēntereftalātu ar viskozitātes koeficientu 78 ml/g vai augstāku saskaņā ar DIN (Deutsche Industrienorm) 53728, kura izcelsme ir Indijā, Indonēzijā, Korejas Republikā, Malaizijā, Taivānā un Taizemē un kurš patlaban ir klasificējams ar KN kodu 3907 60 20 (“attiecīgais ražojums”). Šis KN kods ir sniegts vienīgi informācijai.

3. Spēkā esošie pasākumi

Patlaban spēkā esošais pasākums ir galīgais antidempinga maksājums, kas noteikts ar Padomes Regulu (EK) Nr. 2604/2000 (4), kurā jaunākie grozījumi izdarīti ar Padomes Regulu (EK) Nr. 1646/2005 (5), un saistības, kas veiktas ar Komisijas Lēmumu 2000/745/EK (6), kurā jaunākie grozījumi izdarīti ar Komisijas Lēmumu Nr. 2005/697/EK (7).

4. Pārskatīšanas pamatojums

4.1. Termiņa beigu pārskatīšanas pamatojums

Pieprasījums ir pamatots ar to, ka pasākumu izbeigšana, iespējams, izraisītu dempinga turpināšanos vai atkārtošanos un nodarītu kaitējumu Kopienas ražošanas nozarei.

Apgalvojums par dempinga turpināšanos attiecībā uz Korejas Republiku un Taivānu pamatojas uz saliktas normālās vērtības salīdzinājumu ar attiecīgā ražojuma eksporta cenām, to pārdodot eksportam uz Kopienu.

Pamatojoties uz šo, aprēķinātā dempinga starpība ir būtiska Korejas Republikai un Taivānai.

Apliecinot atkārtota dempinga iespējamību Indijā, pieprasījuma iesniedzējs ir izmantojis eksporta cenas uz Turciju, Rumāniju, Apvienotajiem Arābu Emirātiem, Izraēlu, Alžīriju un Amerikas Savienotajās Valstīm, jo patlaban nav ievērojamu importa apjomu no Indijas uz EK.

Apliecinot atkārtota dempinga iespējamību Indonēzijā, pieprasījuma iesniedzējs ir izmantojis eksporta cenas uz Japānu, Amerikas Savienotajām Valstīm, Malaiziju, Austrāliju un Turciju, jo patlaban nav ievērojamu importa apjomu no Indonēzijas uz EK.

Apliecinot atkārtota dempinga iespējamību Malaizijā, pieprasījuma iesniedzējs ir izmantojis eksporta cenas uz Irānu, jo patlaban nav ievērojamu importa apjomu no Malaizijas uz EK.

Apliecinot atkārtota dempinga iespējamību Taizemē, pieprasījuma iesniedzējs ir izmantojis eksporta cenas uz Japānu un Amerikas Savienotajām Valstīm, jo patlaban nav ievērojamu importa apjomu no Taizemes uz EK.

Apgalvojums par atkārtota dempinga iespējamību Indijā, Malaizijā un Taizemē pamatojas uz saliktas normālās vērtības salīdzinājumu ar attiecīgā ražojuma eksporta cenām, to pārdodot eksportam uz iepriekšminētajām trešām valstīm.

Uz iepriekšminēto normālo vērtību un eksporta cenu salīdzinājumu pamata, kas liecina par dempingu no Indijas, Indonēzijas, Malaizijas un Taizemes, pieprasījuma iesniedzējs apgalvo, ka dempings var atkārtoties.

Pieprasījuma iesniedzējs arī apgalvo, ka var turpināties kaitējumu radošs dempings. Šajā nolūkā pieprasījuma iesniedzējs sniedz pierādījumus par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis var pieaugt sakarā ar neizmantoto jaudu un nesenajām investīcijām ražošanas jaudā attiecīgajās valstīs.

Tiek arī apgalvots, ka attiecīgā ražojuma importa plūsma var pieaugt to spēkā esošo pasākumu dēļ, kurus piemēro tā paša attiecīgo valstu izcelsmes ražojuma importam citos tradicionālajos tirgos (proti, Ķīnas Tautas Republikā), nevis ES. Tas var izraisīt eksporta pārorientāciju no citām trešām valstīm uz Kopienu.

Tāpat ir izvirzīts arī apgalvojums, ka Korejas Republikas un Taivānas izcelsmes ievestā ražojuma apjomi, cita starpā, ir turpinājuši negatīvi ietekmēt Kopienas ražošanas nozares tirgus daļu, kas savukārt ir būtiski un negatīvi ietekmējis tās finanšu un nodarbinātības situāciju.

Turklāt pieprasījuma iesniedzējs apgalvo, ka kaitējuma novēršana galvenokārt ir atkarīga no pašreizējiem pasākumiem un katra būtiska importa daudzuma atkārtošanās par dempinga cenām no attiecīgajām valstīm varētu atkārtoti nodarīt kaitējumu Kopienas ražošanas nozarei, ja pasākumi zaudēs spēku.

4.2. Daļējas starpposma pārskatīšanas pamatojums

Pieprasījuma iesniedzējs ir sniedzis informāciju par to, ka pasākumi saistībā ar attiecīgā ražojuma importu no Taivānas un trim Korejas Republikas ražotājiem eksportētājiem, proti, Daehan Synthetic Fiber Co. Ltd, SK Chemicals Co. Ltd un KP Chemical Corp., vairs nav pietiekami, lai pretotos dempingam, kas rada kaitējumu.

5. Procedūra

Apspriedusies ar Padomdevēju komiteju un konstatējot, ka pierādījumi ir pietiekami, lai pamatotu termiņa beigu pārskatīšanas un daļēja starpposma pārskatīšanas sākšanu, kurā apskatītu tikai dempinga aspektus, ciktāl tas attiecas uz importu no Taivānas un trim iepriekšminētajiem Korejas ražotājiem eksportētājiem, Komisija ar šo sāk pārskatīšanu saskaņā ar pamatregulas 11. panta 2. un 3. punktu.

5.1. Iespējamā dempinga un kaitējuma noteikšanas procedūra

Termiņa beigu pārskatā noteiks, vai pasākumu izbeigšana var vai nevar izraisīt dempinga un kaitējuma turpināšanos vai atkārtošanos. Starpposma pārskatā noteiks, vai pasākumi saistībā ar attiecīgā ražojuma importu no Taivānas un trim iepriekšminētajiem Korejas Republikas ražotājiem eksportētājiem ir pietiekami, lai pretotos dempingam, kas rada kaitējumu.

(a) Izlases metode

Ņemot vērā ievērojamo šajā procedūrā iesaistīto personu skaitu, Komisija var lemt par izlases metodes piemērošanu saskaņā ar pamatregulas 17. pantu.

(i) Indijas, Indonēzijas, Korejas Republikas un Taivānas eksportētāju/ražotāju pārbaude izlases veidā

Lai Komisija varētu lemt par to, vai ir vajadzīga izlases metode, un, ja ir, tad veikt izlasi, visi eksportētāji/ražotāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, veidā, kas norādīts šā paziņojuma 7. punktā:

— nosaukums, adrese, e-pasta adrese, tālruņa un faksa numurs, kontaktpersona,

— laika posmā no 2004. gada 1. oktobra līdz 2005. gada 30. septembrim eksportam uz Kopienu pārdotā attiecīgā ražojuma apgrozījums vietējā valūtā un pārdošanas apjoms tonnās,

— laika posmā no 2004. gada 1. oktobra līdz 2005. gada 30. septembrim vietējā tirgū pārdotā attiecīgā ražojuma apgrozījums vietējā valūtā un pārdošanas apjoms tonnās,

— laika posmā no 2004. gada 1. oktobra līdz 2005. gada 30. septembrim citām trešām valstīm pārdotā attiecīgā ražojuma apgrozījums vietējā valūtā un pārdošanas apjoms tonnās,

— vai uzņēmums plāno pieprasīt, lai tam tiktu noteikta individuālā starpība (individuālās starpības var pieprasīt vienīgi ražotāji (8)),

— uzņēmuma konkrētās darbības saistībā ar attiecīgā ražojuma ražošanu un tā ražošanas apjomu tonnās, ražošanas jauda un ieguldījumi ražošanas jaudā laika posmā no 2004. gada 1. oktobra līdz 2005. gada 30. septembrim,

— visu attiecīgā ražojuma ražošanā un/vai pārdošanā (eksporta un/vai vietējā tirgus noiets) iesaistīto saistīto uzņēmumu (9) nosaukumi un precīzs darbības apraksts,

— jebkura cita svarīga informācija, kas palīdzētu Komisijai veikt izlasi,

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiek izraudzīts kā izlases daļa, tas nozīmē, ka tam būs jāatbild uz anketas jautājumiem un jāpiekrīt uzņēmuma sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, lai veiktu eksportētāju/ražotāju izlasi Indijā, Indonēzijā, Korejas Republikā un Taivānā, tā papildus sazināsies ar šo eksportētājvalstu iestādēm un jebkurām zināmām eksportētāju/ražotāju asociācijām.

(ii) Importētāju izlase

Lai Komisija varētu izlemt, vai ir vajadzīga izlases metode, un, ja ir, tad veikt izlasi, visi importētāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, veidā, kas norādīts šā paziņojuma 7. punktā:

— nosaukums, adrese, e-pasta adrese, tālruņa un faksa numurs, kontaktpersona,

— uzņēmuma kopējais apgrozījums, kas izteikts euro, laika posmā no 2004. gada 1. oktobra līdz 2005. gada 30. septembrim,

— kopējais darbinieku skaits,

— uzņēmuma konkrētās darbības saistībā ar attiecīgo ražojumu,

— tonnās izteikts apjoms un euro izteikta vērtība Indijas, Indonēzijas, Korejas Republikas, Malaizijas, Taivānas un Taizemes izcelsmes attiecīgā ražojuma importam un tālākpārdošanai Kopienas tirgū laika posmā no 2004. gada 1. oktobra līdz 2005. gada 30. septembrim,

— to visu saistīto uzņēmumu (10) nosaukumi un konkrētās darbības, kas iesaistīti attiecīgā ražojuma ražošanā un/vai pārdošanā,

— jebkura cita svarīga informācija, kas palīdzētu Komisijai veikt izlasi,

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiek izraudzīts kā izlases daļa, tas nozīmē, ka tam būs jāatbild uz anketas jautājumiem un jāpiekrīt uzņēmuma sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, lai veiktu importētāju izlasi, tā arī sazināsies ar visām zināmajām importētāju asociācijām.

(iii) Kopienas ražotāju atlase

Ņemot vērā to, ka pieprasījumu atbalstījuši daudzi Kopienas ražotāji, Komisija plāno izmeklēt Kopienas ražošanas nozarei nodarīto kaitējumu, piemērojot pārbaudi izlases veidā.

Lai Komisija varētu veikt izlasi, visi Kopienas ražotāji ar šo tiek aicināti sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā:

— nosaukums, adrese, e-pasta adrese, tālruņa un faksa numurs, kontaktpersona,

— uzņēmuma kopējais apgrozījums, kas izteikts euro, laika posmā no 2004. gada 1. oktobra līdz 2005. gada 30. septembrim,

— uzņēmuma konkrētās darbības saistībā ar attiecīgā ražojuma ražošanu un tā ražošanas apjoms tonnās laika posmā no 2004. gada 1. oktobra līdz 2005. gada 30. septembrim,

— attiecīgā ražojuma pārdošanas Kopienas tirgū vērtība euro laika posmā no 2004. gada 1. oktobra līdz 2005. gada 30. septembrim,

— attiecīgā ražojuma pārdošanas Kopienas tirgū vērtība euro laika posmā no 2004. gada 1. oktobra līdz 2005. gada 30. septembrim,

— attiecīgā ražojuma ražošanas apjoms tonnās laika posmā no 2004. gada 1. oktobra līdz 2005. gada 30. septembrim,

— to visu saistīto uzņēmumu (11) nosaukumi un konkrētās darbības, kas iesaistīti attiecīgā ražojuma ražošanā un/vai pārdošanā;

— jebkura cita svarīga informācija, kas palīdzētu Komisijai veikt izlasi,

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiek izraudzīts kā izlases daļa, tas nozīmē, ka tam būs jāatbild uz anketas jautājumiem un jāpiekrīt uzņēmuma sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

(iv) Galīgā izlase

Visām ieinteresētajām personām, kas vēlas iesniegt svarīgu informāciju saistībā ar izlases veikšanu, tas jādara šā paziņojuma 6. punkta b) apakšpunkta ii) daļā noteiktajā termiņā.

Komisija veiks galīgo izlasi pēc apspriešanās ar attiecīgajām personām, kuras būs izteikušas vēlmi tikt iekļautām izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība nav pietiekama, Komisija saskaņā ar pamatregulas 17. panta 4. punktu un 18. pantu var pamatot savus atzinumus ar tās rīcībā esošajiem faktiem. Secinājums, kura pamatā ir pieejamie fakti, attiecīgajai personai var būt mazāk labvēlīgs, kā tas paskaidrots šā paziņojuma 8. punktā.

(b) Anketas

Lai iegūtu informāciju, kas nepieciešama tās veiktajai izmeklēšanai, Komisija nosūtīs anketas izlasē iekļautajai Kopienas ražošanas nozarei un ikvienai Kopienas ražotāju asociācijai, izlasē iekļautajiem Indijas, Indonēzijas, Korejas Republikas un Taivānas eksportētājiem/ražotājiem, Malaizijas un Taizemes eksportētājiem/ražotājiem, ikvienai eksportētāju/ražotāju asociācijai, izlasē iekļautajiem importētājiem, ikvienai importētāju asociācijai, kas minēta pieprasījumā vai kas piedalījusies izmeklēšanā, kuras rezultātā tika pieņemti pašreiz izskatāmie pasākumi, un attiecīgo eksportētājvalstu iestādēm.

(c) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un sniegt apstiprinošus pierādījumus. Šai informācijai un apstiprinošajiem pierādījumiem jānonāk Komisijā šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šāds pieprasījums ir iesniedzams šā paziņojuma 6. punkta a) apakšpunkta iii) daļā paredzētajā termiņā.

5.2. Kopienas interešu novērtējuma procedūra

Saskaņā ar pamatregulas 21. pantu un gadījumā, ja apstiprinās dempinga un kaitējuma turpināšanās vai atkārtošanās iespējamība, tiks noteikts, vai Kopienas interesēs ir saglabāt vai atcelt antidempinga pasākumus. Šā iemesla dēļ Kopienas ražošanas nozare, importētāji, to pārstāvības asociācijas, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt informāciju Komisijai, ja šīs personas pierāda, ka to darbība un attiecīgais ražojums ir objektīvi saistīti. Ieinteresētās personas, kas rīkojušās saskaņā ar iepriekšējo teikumu, var pieprasīt uzklausīšanu, norādot konkrētos iemeslus, kāpēc tās būtu jāuzklausa, šā paziņojuma 6. punkta a) apakšpunkta iii) daļā noteiktajā termiņā. Jāatzīmē, ka saskaņā ar 21. pantu visu iesniegto informāciju ņems vērā tikai tad, ja iesniedzot tā būs pamatota ar faktiem.

6. Termiņi

(a) Vispārējie termiņi

(i) Lai personas pieprasītu anketas

Visām ieinteresētajām personām, kas nesadarbojās izmeklēšanā, pēc kuras tika apstiprināti patlaban pārskatāmie pasākumi, anketa jāpieprasa iespējami drīz, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Termiņš, kurā personas var informēt par sevi, iesniegt atbildes uz anketas jautājumiem un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāinformē par sevi, sazinoties ar Komisiju, jādara zināms savs viedoklis un jāiesniedz atbildes uz anketas jautājumiem vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Jāpievērš uzmanība tam, ka vairumā pamatregulā noteikto procesuālo tiesību īstenošana ir atkarīga no tā, vai ieinteresētā persona informē par sevi iepriekšminētajā laika posmā.

Izlasē iekļautajiem uzņēmumiem jāiesniedz atbildes uz anketas jautājumiem šā paziņojuma 6. punkta (b) apakšpunkta (iii) daļā noteiktajā termiņā.

(iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

(b) Īpašs termiņš attiecībā uz izlasi

(i) Informācijai, kas norādīta šā paziņojuma 5.1. punkta a) apakšpunkta i), ii) un iii) daļā, jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja Komisija plāno apspriesties ar attiecīgajām personām, kuras ir izteikušas vēlmi, lai tās iekļautu galīgajā izlasē, 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(ii) Visai pārējai informācijai, kas ir svarīga atlasei, kā norādīts 5.1. punkta a) apakšpunkta iv) daļā, jānonāk Komisijā 21 dienas laikā no šā paziņojuma publicēšanas Eiropas Savienības Oficiālajā Vēstnesī.

(iii) Izlasē iekļauto personu atbildēm uz anketas jautājumiem jānonāk Komisijā 37 dienu laikā pēc tam, kad ir paziņots par to iekļaušanu izlasē.

7. Rakstiski iesniegta informācija, atbildes uz anketas jautājumiem un sarakste

Visi ieinteresēto personu dokumenti un pieprasījumi jāiesniedz rakstveidā (tie nedrīkst būt elektroniskā veidā, ja vien nav norādīts citādi), norādot ieinteresētās personas nosaukumu, adresi, e-pasta adresi, tālruņa un faksa numuru. Visus rakstiskos dokumentus, ieskaitot šajā paziņojumā prasīto informāciju, atbildes uz anketas jautājumiem un saraksti, kuru konfidenciāli sniegušas ieinteresētās personas, apzīmē ar nosaukumu “Limited” (12) un saskaņā ar pamatregulas 19. panta 2. punktu tai pievieno nekonfidenciālu versiju ar nosaukumu “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate B Birojs: J-79 5/16 BE-1049 Brussels Fakss: (32-2) 295 65 05

8. Nevēlēšanās sadarboties

Ja kāda ieinteresētā persona atsakās nodrošināt pieeju nepieciešamajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos secinājumus saskaņā ar pamatregulas 18. pantu var sniegt, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepatiesu vai maldinošu informāciju, šo informāciju neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji, līdz ar to secinājumi saskaņā ar pamatregulas 18. pantu pamatojas uz pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

9. Termiņa beigu pārskatīšanas izmeklēšanas grafiks

Termiņa beigu pārskatīšanas izmeklēšanu saskaņā ar pamatregulas 11. panta 5. punktu pabeigs 15 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

(1) OV C 52, 2.3.2005., 2. lpp.

(2) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 461/2004 (OV L 77, 13.3.2004., 12. lpp.).

(3) OV L 77, 13.3.2004., 12. lpp.

(4) OV L 301, 30.11.2000., 21. lpp.

(5) OV L 266, 11.10.2005., 10. lpp.

(6) OV L 301, 30.11.2000., 88. lpp.

(7) OV L 266, 11.10.2005., 62. lpp.

(8) Individuālās starpības atbilstoši pamatregulas 27. panta 3. punktam var pieprasīt izlasē neiekļautiem uzņēmumiem.

(9) Lai skaidrotu jēdzienu “saistītie uzņēmumi”, skatīt 143. pantu grozītajā Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(10) Lai skaidrotu jēdzienu “saistītie uzņēmumi”, skatīt 143. pantu grozītajā Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(11) Lai skaidrotu jēdzienu “saistītie uzņēmumi”, skatīt 143. pantu grozītajā Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(12) Tas nozīmē, ka dokuments paredzēts tikai iekšējām vajadzībām. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par GATT 1994 VI panta īstenošanu (Antidempinga nolīgums).